Preşedintele USR, Cătălin Drulă, a afirmat, astăzi, după promulgarea legii privind unele măsuri pentru consolidarea capacităţii de combatere a evaziunii fiscale, că preşedintele Klaus Iohannis şi liderii PSD şi PNL, Marcel Ciolacu şi Nicolae Ciucă, "au dat liber la hoţie", informează Agerpres.
Potrivit lui Drulă, "pentru PSD şi PNL e mai important să fure, să îşi scape prietenii de închisoare".
"Preşedintele trădător s-a grăbit să promulge legea care aduce marea amnistie pentru evazionişti. Legea lui Ciolacu şi Ciucă este o lege de zece ori mai rea decât ce a putut gândi Liviu Dragnea. Începând de astăzi, dacă cineva face evaziune de până într-un milion de euro şi este prins dă banii înapoi şi a scăpat. Este o invitaţie la hoţie din partea clanului politic PSD-PNL, patronat de Klaus Iohannis", a scris Drulă, relatează Agerpres.
El a arătat că USR a trimis preşedintelui Iohannis 17 pagini cu argumente juridice pentru care această lege trebuie întoarsă în Parlament şi respinsă.
"Nu a contat dreptatea. Pentru PSD şi PNL e mai important să fure, să îşi scape prietenii de închisoare, pentru că multe dintre dosarele de evaziune ar putea fi închise. Astăzi, Klaus Iohannis, Marcel Ciolacu şi Nicolae Ciucă au dat liber la hoţie. Pe 9 iunie, vine nota de plată pentru ticăloşia lor. Îi oprim la vot şi construim o Românie Modernă", a mai menţionat liderul USR, conform Agerpres.
Preşedintele Klaus Iohannis a promulgat, astăzi, Legea privind unele măsuri pentru consolidarea capacităţii de combatere a evaziunii fiscale, potrivit căreia prejudiciul de sub un milion de euro care este acoperit integral nu se pedepseşte. Legea a fost iniţiată de Marcel Ciolacu şi Nicolae Ciucă.